Reddi

Reddi, stilisert REDDI, er et dansk-svensk punkrockband som vant Dansk Melodi Grand Prix 2022 med låten «The Show», og representerte Danmark i Eurovision Song Contest 2022 i Torino.

Bandets musikk er inspirert av 1970-tallspunk og 1980-tallsrock. Bandet henter også inspirasjon fra nyere sjangre og artister som P!nk, Katy Perry og Green Day.

Bakgrunn 
Bandet ble etablert av trommeslager Ihan Haydar og musikkprodusenten Lars Pedersen, kjent som Chief1, med sikte på deltagelse i Dansk Melodi Grand Prix 2022. Bandet består (per 2022) av Ihan Haydar, vokalist og gitarist Mathilde «Siggy» Savery, gitarist Agnes Roslund og bassgitarist Ida Bergkvist.

Haydar spilte tidligere i det danske bandet L.I.G.A. og spilte trommer da Soluna Samay representerte Danmark i Eurovision Song Contest 2012 med sangen «Should’ve Known Better».

Eurovision 2022 
Reddi hadde sin første store offentlige opptreden 5. mars 2022, da de deltok i Dansk Melodi Grand Prix 2022 på DR1. De fikk flest poeng i avstemningen og vant konkurransen med sangen «The Show». Bandet fikk dermed representere Danmark i Eurovision Song Contest i mai 2022. De deltok i semifinale 1 tirsdag 10. mai, men kvalifiserte seg ikke til finalen etter å ha blitt nummer 13 av 17 i semfinalen. Dette var andre år på rad at Danmark ble slått ut av semifinalen. 

Sangen «The Show» er skrevet av Ihan Haydar og vokalist Savery, sammen med Julia Fabrin som også hadde vært med på å skrive 2013-vinneren «Only Teardrops». Chief1 og låtskriveren Remee var også med på å skrive vinnerbidraget i 2022.

Referanser

Eksterne lenker 
 
 
 

Danske musikere
Danske musikkgrupper
Vinnere av Dansk Melodi Grand Prix
Deltakere i Eurovision Song Contest 2022